Polisie ontplooi teen Welkom-betogings(Argieffoto: Ayanda Ndamane/ANA) Verskeie persone is in hegtenis geneem op aanklag van openbare geweld ná betogings in Welkom en omgewing in die Vrystaat. Brig. Motantsi Makhele, woordvoerder van die polisie, het gesê ŉ groep betogers het Sondagaand om 21:00 in Allanridge se strate begin sing. Vier uitlanders se winkels is geplunder en strate is met buitebande, wat aan die brand gesteek is, en klippe versper. “Die groep het ook die satelliet-polisiestasie gevandaliseer toe klippe na ruite gegooi is. Daar was ook ŉ poging om die gebou aan die brand te steek.” Verbygaande motors op die R30 is met klippe bestook. Drie voertuie is beskadig en een voertuig is aan die brand gesteek. Die polisie ondersoek ŉ saak van openbare geweld en opsetlike saakbeskadiging asook die besit van gesteelde eiendom. Beamptes van Allanridge het inligting van inwoners opgevolg en vier verdagtes, twee mans en twee vroue, is in hegtenis geneem met ŉ groot hoeveelheid kruideniersware wat uit die winkels gesteel is. “Die verdagtes sal binnekort in die Odendaalsrus-landdroshof verskyn.” ŉ Groep van sowat 50 betogers is in Meloding deur die eenheid vir openbare orde uitmekaar gejaag nadat hulle strate met brandende buitebande en klippe versper het. “Die situasie is tans onder beheer met ŉ sterk polisieteenwoordigheid. Ses persone is in hegtenis geneem op aanklag van openbare geweld,” het Makhele bygevoeg. Strate in Thabong is ook met brandende buitebande en klippe versper. “Altesaam 21 persone is hier in hegtenis geneem op aanklag van openbare geweld. Hulle sal na verwagting binnekort in die Welkom-landdroshof verskyn. Die situasie het teruggekeer na normaal en die verkeer vloei weer.” In Welkom is buitebande aan die brand gesteek in die strate van Riebeeckstad en Rheederspark. Verskeie strate is ook met klippe versper. “Die polisie het egter ingegryp en die strate skoongemaak sodat die verkeer kan vloei. Die situasie is tans onder beheer.” In Ventersburg is die N1 met brandende buitebande en klippe versper. Motoriste is hier ook met klippe bestook. “Petrolbomme is ook gebruik, maar geen voertuig is hierdeur geraak nie.” Die situasie word gemonitor en die polisie is steeds ontplooi. Motoriste in die betrokke gebiede word gemaan om bedag te wees, aangesien die situasie onverwags kan verander.